Rozhodnutie Komisie
z 19. mája 1994,
ktorým sa stanovujú osobitné podmienky upravujúce dovozy produktov rybolovu a akvakultúry pôvodom z Thajska
(94/325/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 stanovujúcu hygienické podmienky pre produkciu a uvádzanie produktov rybolovu na trh [1], najmä na jej článok 11, ods. 1,
keďže odborník z Komisie vykonal inšpekčnú návštevu Thajska, aby overil podmienky, za ktorých sa produkujú, skladujú a expedujú do spoločenstva produkty rybolovu;
keďže právne predpisy Thajska v oblasti hygienických kontrol a sledovania produktov rybolovu je možné považovať za rovnocenné s ustanoveniami smernice 91/493/EHS;
keďže úrad ministerstva poľnohospodárstva a družstiev, oddelenie rybolovu, príslušný thajský úrad a divízia rybárskej inšpekcie a kontroly kvality, jeho oddelenie pre inšpekcie, sú schopné účinne overovať dodržiavanie platných právnych predpisov;
keďže postup na získanie zdravotného osvedčenia uvedeného v článku 11 ods. 4 písm. a) smernice 91/493/EHS musí zahŕňať tiež definíciu vzoru osvedčenia, minimálne požiadavky na jazyk alebo jazyky, v ktorých musí byť osvedčenie vypracované a funkciu osoby, ktorá je oprávnená ho podpísať;
keďže podľa článku 11 ods. 4 písm. b) smernice 91/493/EHS je nutné pripevniť na balenia produktov rybolovu značku uvádzajúcu názov tretej krajiny a schvaľovacie číslo prevádzky, z ktorej produkty pochádzajú;
keďže podľa článku 11 ods. 4 písm. c) smernice 91/493/EHS musí byť vypracovaný zoznam schválených prevádzok; keďže tento zoznam musí byť vypracovaný na základe oznámenia od ministerstva poľnohospodárstva a družstiev, oddelenie rybolovu Komisii; keďže za zaistenie súladu s ustanoveniami stanovenými na tento účel v článku 11 ods. 4 smernice 91/493/EHS preto zodpovedá ministerstvo poľnohospodárstva a družstiev, oddelenie rybolovu;
keďže ministerstvo poľnohospodárstva a družstiev, oddelenie rybolovu vydalo oficiálne uistenia týkajúce sa dodržiavania pravidiel uvedených v kapitole V prílohy smernice 91/493/EHS a splnenia požiadaviek na schválenie prevádzok, ktoré sú rovnocenné s požiadavkami stanovenými uvedenou smernicou;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Príslušným úradom v Thajsku, ktorý overuje a potvrdzuje, že produkty rybolovu a akvakultúry spĺňajú požiadavky smernice 91/493/EHS, je ministerstvo poľnohospodárstva a družstiev, oddelenie rybolovu (divízia rybárskej inšpekcie a kontroly kvality).
Článok 2
Produkty rybolovu a akvakultúry pôvodom z Thajska musia spĺňať nasledovné podmienky:
1. ku každej zásielke musí byť priložený očíslovaný originál zdravotného osvedčenia, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A,
2. produkty musia pochádzať zo schválených prevádzok uvedených v prílohe B,
3. s výnimkou voľne uložených mrazených produktov rybolovu určených na výrobu konzervovaných potravín, musia byť všetky balenia nezmazateľne označené slovom "Thajsko" a schvaľovacím číslom prevádzky, z ktorej pochádzajú.
Článok 3
1. Osvedčenia, ako sú uvedené v článku 2 ods. 1, musia byť vypracované aspoň v jednom úradnom jazyku členského štátu, kde sa kontroly vykonávajú.
2. V osvedčení musí byť uvedené meno, funkcia a podpis zástupcu ministerstva poľnohospodárstva a družstiev, oddelenie rybolovu a jeho úradná pečiatka, ktorej farba je odlišná od farby ostatných údajov v osvedčení.
Článok 4
Toto rozhodnutie sa bude uplatňovať od 1. augusta 1994.
Článok 5
Toto rozhodnutie je adresované členským štátom.
V Bruseli 19. mája 1994